
axiologia formei 


din punctul de vedere al exteriorului 
interiorul este o prezenţă nerostită 

ca şi cum forma ar fi o ştiinţă prelungită 

ce transpune şi-atinge incandescenţe latente 


şi dacă biologia cuvântului îmi este gândul 
estetica gestului meu are un nume 
originea pură se lasă atinsă 

iar lumea este a noastră prin transparenţă 


şi-atunci forma devine geometria culorii-n mişcare 
ce din albă mâine îmi pare pătrată perfidă 
dezvelind interioare labirintul e-acelaşi 

doar semnele orbilor mereu altele 

fiziologia tăcerii 


Anca Anghel Novac Exerciţiul urmei 


mă doare neputinţa ta de a cuprinde toate umbrele cu o palmă de zbor 


mă doare atingerea ta călcată până la oase fluturată-n mine 

şi totuşi în genunchi am să zbor până acolo unde trebuie să zbor 
am să-ţi strig de mine pe o aripă arcuită-n trepte 

am să te alunec pe o clipă tot mai îngustă ce te va petrece 

şi am să te plesnesc tăios până când ai să te-ntuneci de mine 


nu mă privi aşa, calcă-mă şi nu mă întreba de umbre 

nu mă săruta aşa, atinge-mă şi nu-mi spune de durere 
îmi doresc zborul fie de înalt fie de cădere 

îmi doresc vertical coborârea către esențe tot mai aproape 
de n-ai să înţelegi, am să-ţi devin începutul din urmă 
binomul pătrat al spiralei cu tine am să mă fac 

ai să te laşi purtat de nemiloasa vreme ţesută cu mine 

ai să ştii de ce mi-e foarte cald sau foarte frig 

şi-ai să mă iubeşti de peste plin şi de nespus de singur 

dar mie îmi moare-n ecouri eternul căderii zburate cu sete 
îmi arde angoasa tăcerii atunci când seara se lasă 

uşa cea niciodată deschisă pe mine mă doare iubite 
revolta mocneşte mereu în culise 

îmi arde şi arde o supărare scundă bătătorită cu grijă 

şi plâng, îţi tot plâng îngheţul surâsului mut 


când îţi spuneam de picioare ce deveneau aripi 
tu mă-ntrebai câte umbre m-au mai călcat astăzi 

limită 


motto: „dacă mai ţipă cineva, o să plouă” - Matei Ghigiu 


şi se făcuse o tăcere crudă cum nu s-a mai văzut 

esenţele se jucau de-a v-aţi ascunsele în spatele cuvintelor 
tu-mi răsăreai orb cu o carte în mână 

ne cunoşteam de la începuturi şi de încă o jumătate de veac 
cu o frică de gheaţă îmi sugrumam zâmbetul 

iubirea era dincolo de mâna mea întinsă 

era mai mult decât o amprentă precum o rană nevindecată 


moartea s-ar fi dorit o linişte când uzul ţipătului se pierde 
dar n-a fost aşa 

clepsidră 


un anotimp oranj se despletea până la risipire 

de prea mult întuneric lampadarele s-au aprins 

pe chip, un zâmbet nu-şi mai găsea astâmpăr 

mi-ar fi trebuit un anume motiv ca să mă pierd 

mi-ar fi trebuit măcar un suspin de ploaie ca să-ţi vorbesc 
şi totuşi nu s-a întâmplat nici o înfrângere 

pereţii de gumă la fel se îngustau precum o clepsidră 
spaţiile se repezeau nesătule după o altă gură de zbor 
mirosea a stare de veghe şi a nopţi nedormite 
rătăceam în derivă, până la genunchi, cu capul în jos 
până când clipele ni se lipiseră de degete nenumărate 


te ştiam singur pe o corabie de gheaţă 
în urmă ceremonia rămânea neîntâmplată 

ploaie de vară 


ploua imbecil de frumos ploua a nesfârşire 
în ropote alunecam, rafalele se adunau în mine 
ploua cumplit de-ameţitor ploua-n disperare 
o apă caldă cu miros de salcie plângătoare 
ploua absolut ireal ploua în demente puţine 
lumânările apei ne mureau în surdină 

ploua haşurat de banal ploua estompat 
atingerea noastră umezită în mine 

ploua cu o vară şi mâine şi azi 

tâmpla lovită de mersul cu tine 

cu ciudă cu râvnă un vuiet un dor 

un trăznet sunat de-o volbură rece 

îmi plouaaaaaaa bestial fermecător 

pe-o undă de apă ce trece 

ca de ultimă dată deliram tendenţios 

o piatră-mi bătea ca să rupă 


ce sete cumplită îmi este mi-a fost 
epura semantică a ploii se şterge... 

autumnală 


umbrelă turcoaz, țipăt oranj 


între timp 
a venit toamna 


surâdeam până la cerul cel mai de sus 

ca şi cum fiecare sunet putea fi neuitat 

de n-ai fi plecat, n-aş mai fi venit 

castanele ne aşteptau oricum fierbinţi 
coborâsem fără să vreau dintr-un țipăt oranj 
o umbrelă îmi alerga mereu către ploaie 


stăteam şi te priveam cu ochii-nchişi 
pletoasă ea ne-a deschis larg uşa 

mi se făcuse dor de-un pas înainte 

ştiai că alunecările undeva se petrec 
frunzele ne chemau acoperind din urmă 
mereu de până peste gură, pe umeri în jos 


şi azi ca şi ieri 
mi se făcuse de toamnă 

inflexiune 


până la pragul cel mai de sus mi-era teamă 
de urmele pe care le-am mai călcat 

deşiram întortocheate spaime 

urcate până la cel mai de capăt înţeles 
braţele ţipau o îmbrăţişare fără cuvinte 

viaţa se lăsa dezgolită de haine în jos 

jocul oricum era furibund cafeaua tot neagră 
spre moarte infiniturile deveneau finite 

se opreau din când în când în vârf de picioare 
de-a loteria, de-a Baba Oarba ? 

rigor mortis sau rigor virtualis 

sic transit gloria iubirea şi banii 

ne mai sărutam din când în când pe furiş 

îţi mai strecuram o privire pe sub piele 

prin toate buzunarele mână-n mână 
ochelarii ţi se abureau de plăcere 

cu ochii închişi seară de seară 

îmi fierbinţeai buricul degetelor 

timpul aluneca precum sângele 

tic-tac mereu de talie mă prindea 


cu ochii pe ceas orgasmul mirării 
mai rătăcea o tăcere 

rachmaninov, adagio la colţ de stradă 


de la un timp dimineţile-mi devin din ce în ce mai late 

o alergare fierbinte mă gâtuie 

un deget de sare străbate întinderea nudă 

pe sânul privirii o lacrimă şi încă o lacrimă s-ascunde cu teamă 
aşteptările pândesc de cu seară din secundă-n secundă 

şi din lungă iubirea devine prelungă cu mâinile goale 


rachmaninov rachmaninov e fals concertul cu tine 

şi cred şi încă mai cred în sărutul andante la fiecare colţ de stradă 
şi încă mai cred că ai să te opreşti la mantinelă cu mine 

căci e târziu şi concertul de pian în C minor e o sentinţă fatală 

şi timpul ucide nu iartă revine din umbră 

iubirea e viaţă cu de-a sila urcată pe-o punte de sticlă 


spune-mi iubite că totul se cheamă uitare de sine 

spune-mi că viaţa se moare de azi pe mâine la întâmplare 

că întregul s-adună într-o nefirească eroare browniană 

şi atunci arcuirea mea eşti tu din nebăgare de seamă 

şi atunci eu devin întâmplarea ta ghicită în palmă 

căci mi-e dor şi mi-e foame mereu de-o altă şi altă zidire cu tine 


iubite mi-e singură noaptea nevăzută de nimeni 
mi-e singură ziua ca şi cum fără de capăt mă pot termina în tine 

ca şi cum obosind aş transcrie cuvintele cele mai albastre 
spune-mi că ţi-e dor de cum ţi-e sete că se ştie 
spune-mi că ţi-e sete de cum ţi-e dor că se moare 

iar mie încă mi-e teamă de zbor 


rachmaninov rachmaninov adagio concertul cu tine e o farsă 
şi m-ascult şi m-ascult şi mă dor silabele surde 
rachmaninov rachmaninov e o prostie să mori 

şi totuşi se moare de sete superb da capo al fine 

astăzi eu şi mâine tot eu la întâmplare 

din neatenţie îţi scriu fericiri şifonate pe un caiet dictando... 


de-a lungul, o dimineaţă ce din ce în ce mai lată 
în poala gândului, cu încă o părăsire mă adoarme 

cântec spaniol 


cerul mat se scutura de ceaţă 
buricele degetelor căutau buza apei 
ea cânta parcă din alte anotimpuri 
dureri aduse de peste ani 

ispite aplecate în amintiri nerostite 
te amo senor 

te amo senor 

porque eres tu mis sol? 


pe punte era dimineață 

în ochii bătrânului 

vântul nu mai bătea vertical 
me ignores por favor 

zicea în gând 

şi trăgea adânc din pipă 

profil pierdut 


am s-adorm la capătul dinspre zi al cerului adus de tine 
ca să fiu prima prima care-ţi va aduce de veste răsăritul 
am să număr cu tine colţurile stelelor foşnitoare 

cu răbdarea celor ce ştiu să aştepte o lună plină 

pe aripa dinspre noapte când se va crăpa de ziuă 

am să mă plec în tăcere întru împăcare de sine 

cu teamă am să îndrăznesc să-ţi întind o lumină de rouă 
în poala frunţii încinsă de sete 
câtă minunată risipire să ne închipuim o asemenea viaţă 
precum o perpetuă dimineaţă virgină scuturată de floare 


a, 


şi totuşi când mi-ai spus că se poate, am dorit să ΠΝ 


deşi o umbră de noapte se lăsa mută obosindu-ne τες 
E: 3 


- 

poezie fără întoarcere 


mi se făcuse dor de-o întârziere 
când m-am încumetat să te ating 
îţi veneam ca să te mint că e bine 
întâmplările se perindau galben 
dintr-un început fără de coajă 

sau poate dintr-o altă şi altă iubire 
din care uitasem să mă întorc 


pe-o filă de carte 

un cuvânt se lasă sărutat 
îmi surâdeai o mirare 

îţi înnoptam un oftat 

nevisare 


îmi reveneam dintr-un început 


frământam cu tâmpla somnul gândurilor îngheţate până la oase 


arcuiam înainte şi-napoi mereu aceeaşi întrebare 
ca şi cum de unde mă oprisem 

ca şi cum ce se întâmplase după 

între timp trecuseră o mie de toamne 

îmi cumpărasem televizor şi maşină alba lux 
îmi împletisem zeci de pulovere 

tu picior peste picior îmi surâdeai împăcat 
era bine la gura sobei cea plină de lemne 

în jur o droaie de nimicuri ne umpleau viaţa 

şi parcă undeva într-un colţ se făcea 

că un pian îşi uitase clapele-n surdină 

era un fel de durere stătută 

o aşteptare de dinainte ca totul să se petreacă 


când m-am trezit 
angoasa acelei risipiri s-a întunecat în mine 
precum o rană ascunsă făr' de sărut 

pe o emisferă dominantă 


erai descumpănit în maşina mea galbenă 

printre capacele de plastic gândurile, drepte fiind, nu se lăsau turtite 
era un zbor lin ca de puf de păpădie 

privirile la patru ace împiedecau alergarea mută dată cu încetinitorul 
oricum nu contează, îţi spuneam, nu există o acuitate a alergării 
între mersul pe jos şi zbor o lume a simţurilor mereu respiră 


doar erai orb ca şi mine 

în spatele retinei devenisem una cu cerul 

un cer pe o emisferă dominantă 

când mai sus, când mai jos dar întotdeauna cer 
un zbor când mai de sus, când mai de jos 

dar întotdeauna zbor 


de nebănuit, orbind în tine înţelesuri cumva ne-am desprins 

interioare 


prin transparenţă la cumpăna visului a i 
iluzia devenea certitudine 

prin tragere la sorţi 

întinderile se vroiau ape 


cu siguranţă cândva ne întâlnisem 
dar fără de urmă 

reper orientativ la vedere 


m-am orientat pe la colţuri precum mi-ai spus 

am strâns toate capacele sticlelor deja desfăcute 

cu întrebările desfăcătoare cu tot 

împrăştiate din mărinimia inconştientă a băutorilor de bere 

(de bere cardinală nici nu mai putea fi vorba) 

mă priveai, în timp ce ochelarii ţi se abureau de mirare 

mie lentilele de contact mi se abureau de plăcere 

şi mă iertai pentru îndrăzneală 

iar eu mă întrebam oare ce-aş mai putea face să ţi se întâmple ceva 
cardinal, fără repere, doar să se întâmple copios 

şi atunci, Dumnezeu ştie cum, ceva fără de pereche s-a petrecut 


îţi mulţumesc că te-ai luat după mine 
devenisem o aruncătoare 

